               ЕВРОПЕЙСКА КОМИСИЯ
            Брюксел, 12.4.2021
            COM(2021) 173 final
            2021/0092(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета по търговията по Споразумението за търговия между Европейския съюз и неговите държави членки, от една страна, и Колумбия, Перу и Еквадор, от друга страна, във връзка с измененията на решения № 1/2014, № 2/2014, № 3/2014, № 4/2014 и № 5/2014 на Комитета по търговията с цел да се вземе предвид присъединяването на Еквадор към споразумението за търговия и да се актуализира списъкът на арбитрите и експертите в областта на търговията и устойчивото развитие

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Европейския съюз в рамките на Комитета по търговията по Споразумението за търговия между Европейския съюз и неговите държави членки, от една страна, и Колумбия, Перу и Еквадор, от друга страна (наричано по-долу „споразумението за търговия“), за изменение на решенията на Комитета по търговията с цел да се вземе предвид присъединяването на Еквадор към споразумението за търговия и да се актуализира списъкът на арбитрите и експертите в областта на търговията и устойчивото развитие, съдържащ се в него.

               2.Контекст на предложението

               2.1.Споразумението за търговия

               Споразумението за търговия между Европейския съюз и неговите държави членки от една страна, и Колумбия и Перу от друга страна, беше подписано на 26 юни 2012 г. В съответствие с Решение 2012/735/ЕС на Съвета
                  1
                споразумението за търговия с Перу се прилага временно от 1 март 2013 г.
                  2
               , а с Колумбия — от 1 август 2013 г.
                  3
               .

               Споразумението за търговия беше изменено с Протокола за присъединяване към Споразумението за търговия между Европейския съюз и неговите държави членки, от една страна, и Колумбия и Перу, от друга страна, с оглед на присъединяването на Еквадор, подписан на 11 ноември 2016 г.
                  4
               . Споразумението за търговия се прилага временно между Европейския съюз и неговите държави членки, от една страна, и Еквадор, от друга страна, считано от 1 януари 2017 г.
                  5
               .

               С член 12 от споразумението за търговия се създава Комитет по търговията, който се състои от представители на ЕС като страна по споразумението и представители на всяка андска държава, подписала споразумението за търговия, на равнище министри или определени от тях представители. Комитетът по търговията осъществява надзор и улеснява действието на споразумението за търговия и правилното прилагане на неговите разпоредби и разглежда други начини за постигане на неговите общи цели. Той оценява и приема предвидените в споразумението за търговия решения във връзка с всякакви въпроси, отнесени до него от специализираните органи, създадени съгласно споразумението за търговия. Комитетът по търговията приема своите решения с консенсус.

               Комитетът по търговията прие решения, които трябва да бъдат изменени, за да се вземе предвид присъединяването на Еквадор към споразумението за търговия.

               Дял XII от споразумението за търговия обхваща всички спорове, свързани с тълкуването или прилагането на разпоредбите на споразумението за търговия, освен ако в споразумението за търговия не е предвидено друго.

               Вследствие на присъединяването на Еквадор Комитетът по търговията трябва да актуализира процедурния правилник на Комитета по търговията, процедурния правилник и кодекса за поведение на арбитрите, списъка на арбитрите, процедурния правилник на експертната група в областта на търговията и устойчивото развитие и експертната група по въпросите, попадащи в обхвата на дял „Търговия и устойчиво развитие“.

               2.2.Комитетът по търговия

               Комитетът по търговията, създаден по силата на член 12 от споразумението за търговия, осъществява надзор и улеснява действието на споразумението за търговия и правилното прилагане на неговите разпоредби; подлага на оценка резултатите, получени от прилагането на споразумението за търговия, по-специално развитието на търговията и на икономическите отношения между страните по споразумението; упражнява надзор върху работата на всички специализирани органи, създадени съгласно споразумението за търговия, и препоръчва всякакви необходими действия; оценява и приема решения във връзка с всякакви въпроси, отнесени до него от специализираните органи, а също приема свой процедурен правилник, както и график за провеждане на заседания и дневен ред за заседанията си. Комитетът по търговията приема своите решения с консенсус. Приетите решения са задължителни за страните по споразумението, които предприемат всички необходими мерки за изпълнението им. В случаите, посочени в член 12, параграф 4 от споразумението за търговия, всяко решение се приема от ЕС като страна по споразумението и от съответните андски държави, подписали споразумението, и поражда действие само между тези страни по споразумението, при условие че такива решения не засягат правата и задълженията на друга андска държава, подписала споразумението (член 14, параграф 3).

               3.Позиция, която трябва да се заеме от името на Съюза

               С настоящото предложение за Решение на Съвета се установява позицията, която трябва да се заеме от името на Европейския съюз в рамките на Комитета по търговията по Споразумението за търговия между Европейския съюз и неговите държави членки, от една страна, и Колумбия, Еквадор и Перу, от друга страна, за изменение на решенията на Комитета по търговията с цел да се вземе предвид присъединяването на Еквадор към споразумението за търговия и да се актуализира списъкът на арбитрите и експертите в областта на търговията и устойчивото развитие, съдържащ се в него.

               Решението за изготвяне на списъка на арбитрите от Еквадор трябваше да се вземе на първото заседание на Комитета по търговията и сега трябва да се вземе възможно най-скоро, за да се приложи изцяло дял XII от споразумението за търговия във връзка с уреждането на спорове.

               Страните по споразумението за търговия обсъдиха предвиденото решение на Комитета по търговията и постигнаха съгласие, че при спазване на процедурите на Съюза за вземане на решения Комитетът по търговията следва да приеме настоящото решение през втората половина на 2020 г.

               Решението е от основно значение за изграждане на институционалната рамка на споразумението за търговия, а оттам и за гладкото му прилагане.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  6
               .

               4.1.2.Приложение в конкретния случай

               Комитетът по търговията е орган, създаден по силата на споразумение, а именно Споразумението за търговия между Европейския съюз и неговите държави членки, от една страна, и Колумбия и Перу, от друга страна.

               Решението, което Комитетът по търговията се приканва да приеме, представлява акт, пораждащ задължително правно действие в съответствие с член 14, параграф 2 от споразумението за търговия. Предвиденият акт не допълва, нито изменя институционалната рамка на споразумението за търговия.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт, т.е. изменение на решения № 1/2014, № 2/2014, № 3/2014, № 4/2014 и № 5/2014 на Комитета по търговията, наред с другото, за актуализиране на списъците на арбитрите и експертите в областта на търговията и устойчивото развитие, които се съдържат в тях, попадат в обхвата на общата търговска политика.

               Поради това материалноправното основание за предложеното решение е член 207 от ДФЕС, и по-специално параграф 4 от него.

               4.3.Заключение

               Правното основание за предложеното решение следва да бъде член 207, параграф 4, първа алинея от ДФЕС във връзка с член 218, параграф 9 от него.

               5.Публикуване на предвидения акт

               Тъй като актът на Съвета ще измени решения № 1/2014, № 2/2014, № 3/2014, № 4/2014 и № 5/2014 на Комитета по търговията, е целесъобразно той да бъде публикуван в Официален вестник на Европейския съюз след приемането му.

               2021/0092 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Комитета по търговията по Споразумението за търговия между Европейския съюз и неговите държави членки, от една страна, и Колумбия, Перу и Еквадор, от друга страна, във връзка с измененията на решения № 1/2014, № 2/2014, № 3/2014, № 4/2014 и № 5/2014 на Комитета по търговията с цел да се вземе предвид присъединяването на Еквадор към споразумението за търговия и да се актуализира списъкът на арбитрите и експертите в областта на търговията и устойчивото развитие

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за търговия между Европейския съюз и неговите държави членки от една страна, и Колумбия и Перу от друга страна („споразумението за търговия“), беше подписано на 26 юни 2012 г. В съответствие с Решение 2012/735/ЕС на Съвета
                  7
                споразумението за търговия се прилага временно между Съюза и неговите държави членки и Перу от 1 март 2013 г., а с Колумбия — от 1 август 2013 г.

               (2)Споразумението за търговия беше изменено с Протокола за присъединяване, за да се вземе предвид присъединяването на Еквадор, подписан в Брюксел на 11 ноември 2016 г.
                  8
                В съответствие с Решение 2012/735/ЕС на Съвета
                  9
                споразумението за търговия се прилага временно между Съюза и неговите държави членки и Еквадор от 1 януари 2017 г.

               (3)В съответствие с член 13, параграф 2, буква ж), подточка vi) от споразумението за търговия Комитетът по търговията може да постигне напредък в постигането на целите на споразумението за търговия посредством предвидените в него изменения на други разпоредби, които подлежат на изменения от Комитета по търговията съгласно изрична разпоредба на споразумението за търговия.

               (4)Съгласно член 13, параграф 5 от споразумението за търговия при упражняването на някоя от функциите, посочени в член 13, Комитетът по търговията може да приеме всяко едно решение, предвидено в споразумението за търговия.

               (5)Комитетът по търговията трябва да приеме чрез писмена процедура решение за изменение на решения № 1/2014, № 2/2014, № 3/2014, № 4/2014 и № 5/2014.

               (6)Тъй като решението ще бъде обвързващо за Съюза, е целесъобразно да се установи позицията, която трябва да се заеме от името на Съюза в рамките на Комитета по търговия.

               (7)В Решение № 1/2014 на Комитета по търговията се предвижда приемането на неговия процедурен правилник в съответствие с член 13, параграф 1, буква й) от споразумението за търговия.

               (8)В Решение № 2/2014 на Комитета по търговията се предвижда приемането на процедурния правилник и кодекса за поведение на арбитрите в съответствие с член 13, параграф 1, буква з) и член 315 от споразумението за търговия.

               (9)В Решение № 3/2014 на Комитета по търговията се предвижда съставянето на списъците на арбитрите в съответствие с член 304, параграфи 1 и 4 от споразумението за търговия.

               (10)В Решение № 4/2014 на Комитета по търговията се предвижда приемането на процедурния правилник на експертната група по търговията и устойчивото развитие в съответствие с член 284, параграф 6 от споразумението за търговия.

               (11)В Решение № 5/2014 на Комитета по търговията се предвижда създаването на експертна група по въпросите, попадащи в обхвата на дял „Търговия и устойчиво развитие“, в съответствие с член 284, параграф 3 от споразумението за търговия.

               (12)С цел да се вземе предвид присъединяването на Еквадор към споразумението за търговия и необходимостта от актуализиране на списъците на арбитрите и експертите в областта на търговията и устойчивото развитие, решения № 1/2014, № 2/2014, № 3/2014, № 4/2014 и № 5/2014 на Комитета по търговия следва да бъдат съответно изменени,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Комитета по търговията по Споразумението за търговия между Европейския съюз и неговите държави членки, от една страна, и Колумбия, Перу и Еквадор, от друга страна, във връзка с измененията на решения № 1/2014, № 2/2014, № 3/2014, № 4/2014 и № 5/2014 на Комитета по търговията, се основава на проекта на решение на Комитета по търговията, приложен към настоящото решение.

               Член 2

               След приемането му решението на Комитета по търговията се публикува в Официален вестник на Европейския съюз.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 354, 21.12.2012 г., стр. 1—2.

                     (2)

                        OВ L 56, 28.2.2013 г., стр. 1.

                     (3)

                        OВ L 201, 26.7.2013 г., стр. 7.

                     (4)

                        OВ L 356, 24.12.2016, стр. 3.

                     (5)

                        OВ L 358, 29.12.2016 г., стр. 1.

                     (6)

                        Решение по дело C-399/12, Германия/Съвет (OIV), ECLI:EU:C:2014:2258, т. 61—64.

                     (7)

                        Решение 2012/735/ЕС на Съвета от 31 май 2012 г. за подписване от името на Съюза и за временно прилагане на Споразумението за търговия между Европейския съюз и неговите държави членки, от една страна, и Колумбия и Перу, от друга страна (ОВ L 354, 21.12.2012 г., стр. 1).

                     (8)

                        OВ L 356, 24.12.2016, стр. 3.

                     (9)

                        Решение (ЕС) 2016/2369 на Съвета от 11 ноември 2016 г. за подписване от името на Съюза и за временно прилагане на Протокола за присъединяване към Споразумението за търговия между Европейския съюз и неговите държави членки, от една страна, и Колумбия и Перу, от друга страна, с оглед на присъединяването на Еквадор (ОВ L 356, 24.12.2016 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 12.4.2021
            COM(2021) 173 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Комитета по търговията по Споразумението за търговия между Европейския съюз и неговите държави членки, от една страна, и Колумбия, Перу и Еквадор, от друга страна, във връзка с измененията на решения № 1/2014, № 2/2014, № 3/2014, № 4/2014 и № 5/2014 на Комитета по търговията с цел да се вземе предвид присъединяването на Еквадор към споразумението за търговия и да се актуализира списъкът на арбитрите и експертите в областта на търговията и устойчивото развитие

               ПРОЕКТ НА

               РЕШЕНИЕ 2/2021 НА КОМИТЕТА ПО ТЪРГОВИЯТА ЕС—КОЛУМБИЯ—ПЕРУ—ЕКВАДОР

               от XXX година

               за изменение на решения № 1/2014, № 2/2014, № 3/2014, № 4/2014 и № 5/2014, за да се вземе предвид присъединяването на Еквадор към Споразумението за търговия между Европейския съюз и неговите държави членки, от една страна, и Колумбия, Перу и Еквадор, от друга страна, и за актуализиране на списъците на арбитрите и експертите в областта на търговията и устойчивото развитие

               КОМИТЕТЪТ ПО ТЪРГОВИЯТА,

               като взе предвид Споразумението за търговия между Европейския съюз и неговите държави членки, от една страна, и Колумбия, Перу и Еквадор, от друга страна (наричано по-долу „споразумението за търговия“), и по-специално член 13 от него,

               като има предвид, че:

               (1)В съответствие с член 13, параграф 2 , буква ж), подточка vi) от споразумението Комитетът по търговията може да постигне напредък в постигането на целите на споразумението посредством предвидените в него изменения на други разпоредби, които подлежат на изменения от Комитета по търговията съгласно изрична разпоредба на споразумението. Съгласно член 13, параграф 5 от споразумението при упражняването на някоя от функциите, посочени в този член, Комитетът по търговията може да приеме всяко едно решение, предвидено в споразумението.

               (2)В Решение № 1/2014 на Комитета по търговията се предвижда приемането на неговия процедурен правилник в съответствие с член 13, параграф 1, буква й) от споразумението.

               (3)В Решение № 2/2014 се предвижда приемането на процедурния правилник и кодекса за поведение на арбитрите в съответствие с член 13, параграф 1, буква з) и член 315 от споразумението.

               (4)В Решение № 3/2014 се предвижда съставянето на списъците на арбитрите в съответствие с член 304, параграфи 1 и 4 от споразумението.

               (5)В Решение № 4/2014 се предвижда приемането на процедурния правилник на експертната група по търговията и устойчивото развитие в съответствие с член 284, параграф 6 от споразумението.

               (6)В Решение № 5/2014 се предвижда създаването на експертна група по въпросите, попадащи в обхвата на дял „Търговия и устойчиво развитие“, в съответствие с член 284, параграф 3 от споразумението.

               (7)С цел да се вземе предвид присъединяването на Еквадор към споразумението за търговия и необходимостта от актуализиране на списъците на арбитрите и експертите в областта на търговията и устойчивото развитие, решения № 1/2014, № 2/2014, № 3/2014, № 4/2014 и № 5/2014 на Комитета по търговия следва да бъдат съответно изменени,

               ПРИЕ НАСТОЯЩОТО РЕШЕНИЕ:

               Член 1

               Приложението към Решение № 1/2014 на Комитета по търговията ЕС—Колумбия—Перу от 16 май 2014 г. за приемане на процедурния правилник, посочен в член 13, параграф 1, буква й) от Споразумението за търговия между Европейския съюз и неговите държави членки, от една страна, и Колумбия и Перу, от друга страна [2015/1045], се изменя, както следва:

               1)Член 1 се изменя, както следва:

               a) параграф 1 се заменя със следното:

               „1. Комитетът по търговията, създаден в съответствие с член 12 от Споразумението за търговия между Европейския съюз и неговите държави членки, от една страна, и Колумбия, Перу и Еквадор, от друга страна („споразумението“), изпълнява задълженията си, определени в член 12 от споразумението, и носи отговорност за действието и правилното прилагане на споразумението.“;

               б) параграф 3 се заменя със следното:

               „3. Комитетът по търговията се председателства на ротационен принцип за срок от една година от министъра на търговията, промишлеността и туризма на Колумбия, министъра на външната търговия и туризма на Перу, министъра на производството, външната търговия, инвестициите и рибарството на Еквадор или члена на Европейската комисия, отговарящ за търговията. Срокът на първото председателство започва да тече от датата на първото заседание на Комитета по търговията и изтича на 31 декември същата година. Председателят може да определи лица, които да го представляват в съответствие с предвиденото в член 12, параграф 2 от споразумението.“;

               2)В член 3 параграф 1 се заменя със следното:

               „1. Комитетът по търговията заседава веднъж годишно или по искане на някоя от страните по споразумението в съответствие с предвиденото в член 12, параграф 2 от споразумението. Заседанията се провеждат на ротационен принцип в Богота, Брюксел, Лима и Кито, освен ако страните не се споразумеят за друго.“.

               Член 2

               Приложението към Решение № 2/2014 на Комитета по търговията ЕС—Колумбия—Перу от 16 май 2014 г. за приемане на процедурния правилник и кодекса за поведение на арбитрите, предвидени съответно в член 13, параграф 1, буква з) и член 315 от Споразумението за търговия между Европейския съюз и неговите държави членки, от една страна, и Колумбия и Перу, от друга страна [2015/1046], се изменя, както следва:

               1)В правило 1 буква а) се заменя със следното:

               „а) „споразумението“ означава Споразумението за търговия между Колумбия и Перу, от една страна, и Европейския съюз и неговите държави членки, от друга страна, подписано в Брюксел на 26 юни 2012 г., изменено с Протокола за присъединяване на Еквадор към споразумението, подписан на 11 ноември 2016 г.;“;

               2)Правило 7 се заменя със следния текст:

               „7. Ако последният ден, определен за предаването на даден документ, съвпада с неработен ден в Колумбия, Перу, Еквадор или ЕС, документът може да бъде предаден на следващия работен ден.“;

               3)Правило 33 се заменя със следния текст:

               „33. Освен ако страните по спора не са договорили друго, изслушването се провежда в Брюксел, когато оспорваща страна по споразумението е Колумбия, Перу или Еквадор, и в Богота, Лима или Кито според случая, когато оспорваща страна по споразумението е ЕС.“.

               Член 3

               Приложението към Решение № 3/2014 на Комитета по търговията ЕС—Колумбия—Перу от 16 май 2014 г. за съставяне на списъците на арбитрите, предвидени в член 304, параграфи 1 и 4 от Споразумението за търговия между Европейския съюз и неговите държави членки, от една страна, и Колумбия и Перу, от друга страна [2015/1047], се изменя, както следва:

               1)Списъкът, озаглавен „Списък на арбитрите, посочен в член 304, параграф 1 от споразумението“, се изменя, както следва:

               а) в списъка на „Арбитри, предложени от Колумбия“ точки 2 и 3 се заменят със следното:

               „2.Javier Gamboa

               3.Claudia Orozco“;

               б) следният списък се вмъква между списъка на „Арбитри, предложени от Колумбия“ и списъка на „Арбитри, предложени от ЕС“:

               „Арбитри, предложени от Еквадор

               1.Hugo Perezcano Díaz

               2.Alejandro Sánchez

               3.Carlos Vejar

               4.Alan Yanovich

               5.Andrés Jana“;

               в) в списъка на „Арбитри, предложени от Перу“ точки 4 и 5 се заменят със следното:

               „4.Victor Saco

               5.Javier Hernando Illescas Mucha“;

               г) в списъка, озаглавен „Председатели“, точка 2 се заменя със следното:

               „2.Pedro Negueloaetcheverry (Еквадор)“;

               2)Списъкът, озаглавен „Допълнителен списък на арбитрите със секторен опит по конкретни въпроси, обхванати от споразумението, посочен в член 304, параграф 4 от споразумението“ се изменя, както следва:

               а) в частта „Експерти в областта на търговията със стоки“ следният списък се вмъква между списъка на „Арбитри, предложени от Колумбия“ и списъка на „Арбитри, предложени от ЕС“:

               „Арбитри, предложени от Еквадор

               1.Pablo Bentes

               2.Jan Bohanes

               3.Sofía Bonilla“;

               б) в частта „Експерти в областта на търговията с услуги, предприятията, конкуренцията, правата върху интелектуална собственост или държавните поръчки“ следният списък се вмъква между списъка на „Арбитри, предложени от Колумбия“ и списъка на „Арбитри, предложени от ЕС“:

               „Арбитри, предложени от Еквадор

               1.Gustavo Guerra

               2.Alfredo Corral

               3.Genaro Eguiguren“;

               в) в частта „Експерти в областта на търговията с услуги, предприятията, конкуренцията, правата върху интелектуална собственост или държавните поръчки“ точка 2 се заменя със следното:

               „2.Tania Voon“.

               Член 4

               Приложението към Решение № 4/2014 на Комитета по търговията ЕС—Колумбия—Перу от 16 май 2014 г. за приемане на процедурния правилник на експертната група по въпроси на търговията и на устойчивото развитие, предвидена в член 284, параграф 6 от Споразумението за търговия между Европейския съюз и неговите държави членки, от една страна, и Колумбия и Перу, от друга страна [2015/1048], се изменя, както следва:

               1) В правило 1 буква а) се заменя със следното:

               „а)„споразумението“ означава Споразумението за търговия между Колумбия и Перу, от една страна, и Европейския съюз и неговите държави членки, от друга страна, подписано на 26 юни 2012 г., изменено с Протокола за присъединяване на Еквадор към споразумението, подписан на 11 ноември 2016 г.“.

               Член 5

               Приложението към Решение № 5/2014 на Комитета по търговията ЕС—Колумбия—Перу от 16 май 2014 г. за създаване на експертна група по въпроси, попадащи в обхвата на дял „Търговия и устойчиво развитие“, предвидена в член 284, параграф 3 от Споразумението за търговия между Европейския съюз и неговите държави членки, от една страна, и Колумбия и Перу, от друга страна [2015/1049], се изменя, както следва:

               1)В „Списък на експертите“ се добавят следните точки 13, 14, 15 и 16:

               „13.María Amparo Albán

               14.Alice Tipping

               15.Leopoldo González

               16.Fabián Jaramillo“;

               2)В списъка, озаглавен „Председатели“, се добавят следните точки 7 и 8:

               „7.Jacob Olander

               8.Martín Padulla“.

               Член 6

               Настоящото решение влиза в сила на […].

               Настоящото решение се изготвя на официалните езици на страните по споразумението, като всеки от тези текстове е еднакво автентичен.

               Съставено в Брюксел на [...] година.

               За Комитета по търговията


               ЕВРОПЕЙСКА КОМИСИЯ
            Брюксел, 13.4.2021
            COM(2021) 175 final
            2021/0094(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Международния съвет за какао

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Международния съвет за какао на Международната организация за какао
                  1
                във връзка с предвиденото продължаване на срока на действие на Международното споразумение за какаото (МСК, 2010 г.)
                  2
               .

               2.Контекст на предложението

               2.1.Международното споразумение за какаото (МСК, 2010 г.)

                  Международното споразумение за какаото от 2010 г. (наричано по-нататък „МСК“ или „споразумението“) цели да се гарантира засилено международно сътрудничество по отношение на свързаните с какаото глобални въпроси и други въпроси в тази връзка, да се осигури форум за междуправителствени консултации относно какаото и начините за подобряване на световната търговия с какао, да се улесни търговията чрез събиране и предоставяне на информация за световния пазар на какао и да се насърчи повишеното търсене на какао.

                  МСК влезе в сила на 1 октомври 2012 г. за срок от десет години до 30 септември 2022 г. (член 62, параграф 1 от МСК).

                  Европейският съюз е страна по МСК
                     3
                  .

               2.2.Международен съвет за какао

               Съгласно член 6, параграф 1 от МСК Международният съвет за какао се състои от всички членове на Организацията. Съгласно член 7 от МСК Съветът упражнява всички правомощия и изпълнява или осигурява изпълнението на всички функции, които са необходими за прилагане на изричните разпоредби на МСК.

               По правило Международният съвет за какао провежда една редовна сесия през всяко полугодие на какаовата година, но може да провежда и извънредни сесии (член 9, параграфи 1 и 2 от МСК). В член 12 от МСК се постановява, че по принцип всички решения на Международния съвет за какао се вземат с консенсус. При липса на консенсус решенията се вземат със специално гласуване в съответствие с процедурата, предвидена в член 12, параграф 1 от МСК. Членове 10 и 11 от МСК предвиждат специално разпределение на гласовете и процедура за гласуване между членовете износители и членовете вносители на Организацията.

               2.3.Предвиденият акт на Международния съвет за какао

                  На своето 102-ро заседание, проведено през септември, Международният съвет за какао препоръча да се продължи срокът на действие на МСК след изтичането на настоящия му срок на действие. Това ще осигури възможност за приемането на съществено преразглеждане в бъдеще. Международният съвет за какао взема решение относно продължаването на срока на действие на споразумението съгласно член 62, параграф 4 от МСК, който предвижда, че Съветът може да вземе решение за цялостно или частично продължаване на срока на действие на споразумението за два периода, всеки от които не надвишава две какаови години.

               На своето 103-то заседание, което ще се проведе на 22 и 23 април 2021 г., Международният съвет за какао трябва да приеме решение относно продължаването на срока на действие на МСК от 2010 г. („предвиденият акт“). Това решение може да бъде отложено за следващите заседания на Съвета.

               Целта на предвидения акт е в рамките на Международния съвет за какао да се одобри продължаването на срока на действие на МСК от 2010 г. Продължаването на срока на действие на МСК от 2010 г. ще даде на членовете на Международната организация за какао необходимото време за провеждане на преговорите по преразглеждането на МСК.

               Предвиденият акт ще стане обвързващ за страните в съответствие с член 12, параграф 3 от МСК, в който се посочва, че членовете се ангажират да приемат като задължителни всички решения на Съвета съгласно разпоредбите на споразумението.

               3.Позиция, която трябва да се заеме от името на Съюза

               Целта на настоящото предложение е Съветът да упълномощи Комисията да гласува от името на Съюза в рамките на Международния съвет за какао за продължаване на срока на действие на МСК.

                  Продължаването на действието на МСК за максимален срок от четири години ще предостави на членовете на Международната организация за какао съответното време, за да предприемат съществено преразглеждане, което ще бъде насочено към осъвременяването и опростяването на споразумението.

               Преговорите за частично преразглеждане на МСК ще започнат на 103-тата сесия на Международния съвет за какао през април 2021 г. Необходимостта от продължаване на срока ще бъде оценена спрямо напредъка в преговорите, за да се даде достатъчно време за частично преразглеждане на МСК.

                  Понастоящем участието на ЕС в Международната организация за какао е от полза както за Съюза, така и за другите държави, членуващи в организацията, и срокът на действие на МСК може да бъде продължен в сегашния му вид. Продължаването на срока на действие на споразумението след 2022 г. и паралелната работа в отделна процедура по осъвременяването му ще доведат до подновяване на ангажимента на членовете и до обсъждане на значението на Международната организация за какао за посрещането на настоящите предизвикателства. Евентуалното преразглеждане на МСК след 2022 г. ще увеличи потенциално неговата добавена стойност и значението на неговото действие и ще привлече евентуално по-голям интерес към Международната организация за какао. Следователно продължаването на срока на действие на споразумението е в интерес на Съюза.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  4
               .

               4.1.2.Приложение в конкретния случай

               Международният съвет за какао е орган, създаден по силата на споразумение, а именно Международното споразумение за какаото от 2010 г.

               Актът, който Международният съвет за какао има за задача да приеме, представлява акт с правно действие. Предвиденият акт ще бъде задължителен съгласно международното право в съответствие с член 12, параграф 3 и член 62, параграф 4 от Международното споразумение за какаото от 2010 г.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържанието на предвидения акт са свързани с общата търговска политика.

               Поради това материалноправното основание за предложеното решение е член 207 от ДФЕС.

               4.3.Заключение

               Правното основание за предложеното решение следва да бъде член 207 от ДФЕС във връзка с член 218, параграф 9 от ДФЕС.

               2021/0094 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Международния съвет за какао

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Международното споразумение за какаото („споразумението“) беше сключено от Съюза с Решение 2012/189/ЕС на Съвета
                  5
                и влезе в сила на 1 октомври 2012 г.

               (2)Съгласно член 62, параграф 1 от споразумението то остава в сила до 30 септември 2022 г., освен ако не бъде продължено.

               (3)Съгласно член 7, параграф 1 от споразумението Международният съвет за какао на Международната организация за какао упражнява всички правомощия и изпълнява или осигурява изпълнението на всички функции,  които са необходими за прилагане на изричните разпоредби на споразумението. Съгласно член 62, параграф 4 от споразумението Международният съвет за какао може да вземе решение относно продължаването на срока на действие на споразумението след текущата му дата на изтичане „за два периода, всеки от които не надвишава две какаови години“, т.е. до 30 септември 2024 г. за първия период и до 30 септември 2026 г. за втория период.

               (4)На 103-тото си заседание на 22 и 23 април 2021 г. Международният съвет за какао трябва да приеме решение за продължаване на срока на действие на споразумението. Това решение може да бъде отложено за по-късна дата.

               (5)Целесъобразно е да се установи позицията, която трябва да се заеме от името на Съюза в рамките на Международния съвет за какао, тъй като решението на Международния съвет за какао за продължаването на срока на действие на споразумението ще бъде обвързващо за Съюза.

               (6)В интерес на Съюза е да продължи да участва в МСК, като се има предвид значението на сектора на какаото за редица държави членки и за икономиката на Съюза.

               (7)Продължаването на действието на споразумението за максимален срок от четири години ще предостави на членовете на Международния съвет за какао съответното време, за да предприемат съществено преразглеждане, което ще бъде насочено към осъвременяването и опростяването на споразумението,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на 103-тата сесия на Международния съвет за какао на Международната организация за какао или на следващите сесии, е да се гласува в подкрепа на продължаването на срока на действие на Международното споразумение за какаото от 2010 г. за два периода, всеки от които не по-дълъг от две какаови години, т.е. до 30 септември 2024 г. за първия период и до 30 септември 2026 г. за втория период.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Създадена със Споразумението за какаото от 1972 г., Сборник договори на ООН, том 882, стр. 67.

                     (2)

                        Сборник договори на ООН, том 2871.

                     (3)

                        Решение на Съвета от 26 март 2012 г. за сключване на Международното споразумение за какаото от 2010 г. (ОВ L 102, 12.4.2012 г., стр. 1); Решение на Съвета от 17 май 2011 г. за подписване от името на Европейския съюз и за временно прилагане на Международното споразумение за какаото от 2010 г. (ОВ L 259, 4.10.2011 г., стр. 7.).

                     (4)

                        Решение на Съда на ЕС от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (5)

                        Решение 2012/189/ЕС на Съвета от 26 март 2012 г. за сключването на Международното споразумение за какаото от 2010  г. (ОВ L 102, 12.4.2012 г., стр. 1).


               ЕВРОПЕЙСКА КОМИСИЯ
            Брюксел, 13.4.2021
            COM(2021) 174 final
            2021/0093(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз на десетото заседание на Конференцията на страните по Стокхолмската конвенция за устойчивите органични замърсители относно предложението за изменение на приложение А

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  На 17 май 2004 г. влезе в сила Стокхолмската конвенция за устойчивите органични замърсители („Конвенцията“). Тя беше одобрена с решение на Съвета от 14 октомври 2004 г. за сключване от името на Европейската общност на Стокхолмската конвенция за устойчивите органични замърсители (2006/507/ЕО
                     1
                  ) и влезе в сила за Европейската общност на 14 февруари 2005 г. Целта на Конвенцията е да се опазят човешкото здраве и околната среда от устойчивите органични замърсители (УОЗ). Конвенцията определя рамка, базирана на принципа за предпазливост, с оглед елиминиране на производството, употребата, вноса и износа на УОЗ, безопасното им манипулиране и обезвреждане, както и елиминиране или намаляване на някои неволно произведени УОЗ.

                  С Регламент (ЕС) № 2019/1021 на Европейския парламент и на Съвета
                     2
                   в правото на Съюза се въвеждат задълженията, установени в Конвенцията и в Протокола за устойчивите органични замърсители към Конвенцията за трансгранично замърсяване на въздуха на далечни разстояния от 1979 г. („Протокола“), одобрен с Решение 2004/259/ЕО на Съвета
                     3
                  .

                  Конференцията на страните, установена съгласно член 19 от Конвенцията, е управляващият орган по Стокхолмската конвенция. Тя заседава обикновено на всеки две години, за да проследява изпълнението на Конвенцията. Освен това Конференцията на страните извършва преглед на химичните вещества, представени ѝ за разглеждане от Комитета за преглед на устойчивите органични замърсители (КПУОЗ).

                  В съответствие с член 8, параграф 1 от Конвенцията една от страните представи на Секретариата предложение за включване на перфлуорохексансулфоновата киселина (PFHxS), нейните соли и свързаните с PFHxS съединения в приложение А към Конвенцията, което беше преразгледано от КПУОЗ съгласно член 8, параграфи 3 и 4. КПУОЗ предложи на Конференцията на страните перфлуорохексансулфоновата киселина, нейните соли и свързаните с PFHxS съединения да бъдат включени в приложение А без специални изключения. Процедурата за приемане на изменения на приложенията се урежда с член 22 от Конвенцията.

                  В съответствие с член 23 от Конвенцията всяка страна има един глас. Организации за регионална икономическа интеграция, както например ЕС, упражняват обаче своето право на глас с брой гласове, равен на броя на техните държави членки, които са страни по Конвенцията.

                  На своето десето редовно заседание Конференцията на страните ще разгледа приемането на решение за включване на перфлуорохексансулфоновата киселина (PFHxS), нейните соли и свързаните с PFHxS съединения в приложение A (елиминиране), приложение Б (ограничение) и/или приложение В (непреднамерено производство) към Конвенцията.

                  Вследствие на включването в приложения А, Б и/или В химичните вещества и препарати ще са предмет на мерки за премахване или ограничаване на производството и употребата им, в това число намаление или премахване на изпусканията на неволно произведени УОЗ.

                  Предвидените актове ще са обвързващи за страните в съответствие с член 22, параграф 4 от Конвенцията, в който се предвижда: „Предлагането, приемането и влизането в сила на изменения в приложения А, Б или В са предмет на същите процедури както за предлагането, приемането и влизането в сила на допълнителни приложения към настоящата конвенция, с изключение на това, че измененията в приложения А, Б или В не влизат в сила по отношение на страна, която е направила декларация във връзка с измененията в тези приложения съгласно параграф 4 на член 25, според която всяко подобно изменение влиза в сила за тази страна на деветдесетия ден от датата на внасяне при депозитаря на нейния документ за ратифициране, приемане, одобряване или присъединяване по отношение на това изменение“.

                  Перфлуорохексансулфоновата киселина (PFHxS), нейните соли и свързаните с PFHxS съединения не се използват преднамерено в Европейския съюз, но химическите вещества могат да присъстват като онечистване в пожарогасителната пяна на основата на флуор и в перфлуорооктансулфоновата киселина (PFOS). По отношение на присъствието на PFHxS в PFOS следва да се отбележи, че PFOS е включена в приложение Б към Стокхолмската конвенция и в приложение I към Регламент (ЕС) 2019/1021, с което се забранява употребата на PFOS в Съюза с изключение на един оставащ вид употреба като средство за потискане на отделянето на аерозол при твърдо хромиране до 2025 г. Този вид употреба на PFOS вече е преустановен в почти всички държави членки.

                  Настоящото предложение се отнася до решението за определяне на позицията, която трябва да се заеме от името на Съюза в рамките на Конференцията на страните по Стокхолмската конвенция във връзка с предвиденото приемане на решение за изменение на приложение А чрез включване на перфлуорохексансулфоновата киселина (PFHxS), нейните соли и свързаните с PFHxS съединения. Ако Конференцията на страните по Стокхолмската конвенция реши да включи PFHxS в приложение А, от страните по Стокхолмската конвенция ще се изисква да приемат необходимите мерки за елиминиране или ограничаване на употребата на PFHxS на тяхна територия в съответствие със задълженията им по Конвенцията. С оглед на изпълнението на решението в Съюза Комисията ще предложи делегиран акт за изменение на приложение I към Регламента УОЗ с цел включване на перфлуорохексансулфоновата киселина (PFHxS), нейните соли и свързаните с PFHxS съединения. Производството и употребата на тези вещества ще бъдат забранени в Съюза.

               ••Съгласуваност със съществуващите разпоредби в тази област на политиката

                  Предложението е в съответствие с Регламент (ЕС) № 2019/1021, с който Стокхолмската конвенция се прилага в Съюза, и допълва прилагането му. То е в пълно съответствие с целта за опазване на човешкото здраве и на околната среда от устойчивите органични замърсители.

               •Съгласуваност с други политики на Съюза

                  Предложението е в съответствие с общия подход на Регламент (ЕО) № 1107/2009 и Регламент (ЕС) № 528/2012 по отношение на устойчивите, биоакумулиращи и токсични вещества, тъй като и в двата акта се предвиждат критерии, които не позволяват по принцип пускането на пазара и употребата на активни вещества, които имат свойствата на устойчиви, биоакумулиращи и токсични вещества. За да се гарантира съгласуваност, взаимоотношенията между Стокхолмската конвенция, Регламент (ЕС) № 2019/1021 и Регламент (ЕО) № 1907/2006 по отношение на изискванията за ограничаване и разрешаване, са разгледани в документ за консенсус
                     4
                  .

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Процесуалноправното основание за предложеното решение на Съвета е член 218, параграф 9 от ДФЕС, който е подходящото основание за акт, с който се определя позицията на Европейския съюз по отношение на международно споразумение, в настоящия случай — Стокхолмската конвенция.

                  Материалноправното основание е член 192, параграф 1 от ДФЕС с оглед на това, че мерките, договаряни по Стокхолмската конвенция, в повечето случаи преследват екологична цел (т.е. елиминирането на устойчивите органични замърсители).

                  Следователно, правното основание за предложеното решение следва да бъде член 192, параграф 1 от ДФЕС във връзка с член 218, параграф 9 от ДФЕС.

               •Субсидиарност (при неизключителна компетентност)

                  Устойчивите органични замърсители са проблем в световен мащаб, а Стокхолмската конвенция се прилага в Съюза чрез Регламент (ЕС) 2019/1021. Тъй като Съюзът е страна по Конвенцията, е целесъобразно Съюзът да вземе участие във вземането на решения в рамките на Конференцията на страните.

               •Пропорционалност

                  Устойчивите органични замърсители са проблем в световен мащаб, а Стокхолмската конвенция има за цел да бъде преустановено производството и употребата им. Включването на перфлуорохексансулфоновата киселина (PFHxS), нейните соли и свързаните с PFHxS съединения в приложение А бе препоръчано от Комитета за преглед на устойчивите органични замърсители към Конвенцията, тъй като беше установено, че химическото вещество отговаря на критериите в съответствие с приложение Г към Конвенцията. Поради това е целесъобразно да се подкрепи включването на посоченото химическо вещество в приложение А към Конвенцията с цел да се гарантира предприемането на подходящи действия на световно равнище.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Консултации със заинтересованите страни

                  Предложението беше обсъдено с държавите членки и други заинтересовани страни в рамките на 23-тото заседание на експертната група на Комисията: компетентните органи по Регламент (ЕС) № 2019/1021. Освен това бяха проведени широки консултации със заинтересованите страни в рамките на процеса на оценка на химическото вещество, извършена от Комитета за преглед на устойчивите органични замърсители, като всички получени коментари бяха разгледани.

               •Оценка на въздействието

                  Не беше извършена оценка на въздействието, но в контекста на досието за ограничаване по REACH за перфлуорохексансулфоновата киселина (PFHxS), нейните соли и свързаните с PFHxS съединения беше изготвена социално-икономическа оценка и анализ на алтернативите
                     5
                  . В становището на ECHA се заключава, че социално-икономическите разходи от предложеното ограничаване са незначителни и че е пропорционално производството, пускането на пазара и употребата на PFHxS да бъдат силно ограничени.

                  Комитетът за преглед на устойчивите органични замърсители стигна до заключението, че химическото вещество е устойчив органичен замърсител и препоръча включването му без специално изключение. Препоръката се основава на оценка на въздействието на възможните мерки за управление, като се взема предвид социално-икономическата информация.

               •Регулаторна пригодност и опростяване

                  Предложението не оказва въздействие върху търговската дейност, тъй като химическото вещество няма търговска употреба в Съюза, поради което микропредприятията не са освободени и не са включени специални правила за МСП. Предложението не оказва въздействие върху секторната конкурентоспособност на ЕС, нито върху търговията, тъй като химическото вещество не се търгува между Съюза и трети държави.

               4.ОТРАЖЕНИЕ ВЪРХУ БЮДЖЕТА

                  Предложението няма отражение върху бюджета.

               5.ДРУГИ ЕЛЕМЕНТИ

               •Планове за изпълнение и механизъм за мониторинг, оценка и докладване

                  Счита се, че няма необходимост от план за изпълнение, нито от мониторинг, оценка и докладване.

               •Подробно разяснение на конкретните разпоредби на предложението

                  С предложението на Комисията се дава мандат да подкрепи включването на перфлуорохексансулфоновата киселина (PFHxS), нейните соли и свързаните с PFHxS съединения в приложение А без специални изключения на Конференцията на страните по Стокхолмската конвенция от името на Европейския съюз.

               2021/0093 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз на десетото заседание на Конференцията на страните по Стокхолмската конвенция за устойчивите органични замърсители относно предложението за изменение на приложение А

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че

               (1)Стокхолмската конвенция за устойчивите органични замърсители („Конвенцията“) влезе в сила на 17 май 2004 г. и беше сключена от името на Съюза с Решение 2006/507/ЕО на Съвета
                  6
               .

               (2)По силата на Регламент (ЕС) № 2019/1021 на Европейския парламент и на Съвета
                  7
                Стокхолмската конвенция се прилага в Съюза.

               (3)Съгласно член 8 от Конвенцията Конференцията на страните взема решение за включване на съответното химично вещество и препарат и определя свързаните мерки за контрол в приложения А, Б и/или В.

               (4)На десетото заседание на Конференцията на страните по Стокхолмската конвенция се очаква да се приеме решение за включване на нови химични вещества в приложение А.

               (5)Тъй като решението ще бъде обвързващо за Съюза, целесъобразно е да се определи позицията, която трябва да се заеме от името на Съюза в рамките на Конференцията на страните.

               (6)За да се опазят човешкото здраве и околната среда от бъдещи изпускания на перфлуорохексансулфунова киселина (PFHxS), нейните соли и свързаните с PFHxS съединения, е необходимо да се намали или премахне производството и употребата на тези химични вещества и препарати на международно равнище и да се подкрепи включването им в Конвенцията.

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на десетото заседание на Конференцията на страните по Стокхолмската конвенция трябва да бъде, с оглед на съответните препоръки на Комитета за преглед на устойчивите органични замърсители, да се подкрепи включването на перфлуорохексансулфоновата киселина (PFHxS), нейните соли и свързаните с PFHxS съединения в приложение А на към Конвенцията без специални изключения.

               С оглед на хода на десетото заседание на Конференцията на страните по Стокхолмската конвенция тази позиция подлежи на уточнения, които могат да се договорят от представителите на Съюза в консултация с държавите членки и чрез координация на място, без да е необходимо допълнително решение на Съвета.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение 2006/507/ЕО на Съвета от 14 октомври 2004 г. за сключване от името на Европейската общност на Стокхолмската конвенция за устойчивите органични замърсители (ОВ L 209, 31.7.2006 г., стр. 1).

                     (2)

                        Регламент (ЕС) 2019/1021 на Европейския парламент и на Съвета от 20 юни 2019 г. относно устойчивите органични замърсители (ОВ L 169, 25.6.2019 г., стр. 45).

                     (3)

                        Решение 2004/259/ЕО на Съвета от 19 февруари 2004 г. относно сключването от името на Европейската общност на Протокола за устойчивите органични замърсители към Конвенцията от 1979 г. за трансгранично замърсяване на въздуха на далечни разстояния (ОВ L 81, 19.3.2004 г., стр. 35).

                     (4)

                  http://ec.europa.eu/growth/sectors/chemicals/reach/special-cases_en

                     (5)

                        https://echa.europa.eu/registry-of-restriction-intentions/-/dislist/details/0b0236e1827f87da

                     (6)

                        Решение 2006/507/ЕО на Съвета от 14 октомври 2004 г. за сключване от името на Европейската общност на Стокхолмската конвенция за устойчивите органични замърсители (ОВ L 209, 31.7.2006 г., стр. 1).

                     (7)

                        Регламент (ЕС) 2019/1021 на Европейския парламент и на Съвета от 20 юни 2019 г. относно устойчивите органични замърсители (ОВ L 169, 25.6.2019 г., стр. 45).


               ЕВРОПЕЙСКА КОМИСИЯ
            Брюксел, 13.4.2021
            COM(2021) 183 final
            2021/0098(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвета по свързаните с търговията аспекти на правата върху интелектуалната собственост на Световната търговска организация

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Съвета по свързаните с търговията аспекти на правата върху интелектуалната собственост на Световната търговска организация („Съвета по ТРИПС“) във връзка с предвиденото приемане на решение относно искането за удължаване на преходния период съгласно член 66, параграф 1 от Споразумението ТРИПС за най-слаборазвитите страни членки.

               2.Контекст на предложението

               2.1.Споразумение за свързаните с търговията аспекти на правата върху интелектуалната собственост

               Споразумението за свързаните с търговията аспекти на правата върху интелектуалната собственост („Споразумението ТРИПС“) има за цел, наред с другото, да осигури адекватни стандарти и принципи относно наличието, обхвата и използването на свързаните с търговията права върху интелектуалната собственост, ефективни и подходящи средства за тяхното прилагане и ефективни и бързи процедури за многостранно предотвратяване и уреждане на спорове между правителствата. Споразумението ТРИПС обхваща следните права върху интелектуалната собственост: авторско право и сродните му права, марки, географски означения, включително наименования за произход, промишлен дизайн, патенти, включително закрила на нови сортове растения, дизайни на разположението (топография) на интегралните схеми и неразкрита информация. Споразумението ТРИПС влезе в сила на 1 януари 1995 г.

               Европейският съюз е страна по Споразумението ТРИПС
                  1
               .

               2.2.Съветът по ТРИПС

               Съветът по ТРИПС следи за функционирането на Споразумението ТРИПС. На редовните си заседания Съветът по ТРИПС служи като форум за обсъждане на свързаните с търговията аспекти на закрилата и прилагането на правата върху интелектуалната собственост, обхванати от Споразумението ТРИПС. Съветът по ТРИПС действа под общото ръководство на Общия съвет на СТО. Той е отворен за всички членове на СТО и за наблюдателите, одобрени от членовете. Съветът по ТРИПС взема решения с консенсус. Съгласно правило 33 от Процедурния правилник на Съвета по ТРИПС
                  2
               , когато дадено решение не може да бъде взето с консенсус в рамките на Съвета по ТРИПС, спорният въпрос се отнася до Общия съвет за вземане на решение. Съгласно член IX от Маракешкото споразумение за създаване на Световната търговска организация („Маракешкото споразумение“) когато Европейският съюз упражнява правото си на глас, той разполага с брой гласове, равен на броя гласове на държавите членки, които са членки на СТО.

               2.3.Предвиденият акт на Съвета по ТРИПС

               На 8—9 юни 2021 г. по време на официалното си заседание Съветът по ТРИПС трябва да приеме решение относно искането за удължаване на преходния период съгласно член 66, параграф 1 от ТРИПС за най-слаборазвитите страни (НСРС) членки, считано от 1 юли 2021 г. („предвидения акт“).

               По силата на член 66, параграф 1 от Споразумението ТРИПС НСРС членки бяха освободени от задълженията по ТРИПС, с изключение на членове 3, 4 и 5, от влизането в сила на Маракешкото споразумение на 1 януари 1995 г. за период от десет години. В този член също така се предвижда възможността за допълнително удължаване на този срок при надлежно мотивирано искане от страна на някоя от най-слаборазвитите страни членки. През 2005 г. и 2013 г., вследствие на конкретни искания от страна на някои от НСРС членки, това изключение вече беше удължавано два пъти, като вторият път удължаването беше до 1 юли 2021 г.

               На 1 октомври 2020 г. Чад официално представи от името на групата на НСРС искане
                  3
                за удължаване на преходния период. Групата на НСРС поиска удължаване на преходния период „докато членът остава в категорията на най-слаборазвитите страни и за период от дванадесет години от датата на влизане в сила на решение на Общото събрание на ООН за изключване на члена от категорията на най-слаборазвитите страни“.

               Предвиденият акт ще бъде обвързващ за страните в съответствие с член 66, параграф 1 от ТРИПС, който гласи следното: „Предвид специалните нужди и изисквания на най-слаборазвитите страни членки, техните икономически, финансови и административни затруднения и необходимостта от приспособяване, за да създадат жизнеспособна технологическа база, от тези страни членки не се изисква да прилагат разпоредбите на това споразумение, с изключение на чл. 3, 4 и 5, за период от 10 години считано от датата на прилагане, както е определена в чл. 65, ал. 1. Съветът по ТРИПС разрешава удължаване на този период при надлежно мотивирана молба, постъпила от най-слаборазвита страна членка.“

               3.Позиция, която трябва да се заеме от името на Съюза

               В отговор на искането на групата на НСРС членки Комисията препоръчва на Съвета на Европейския съюз да установи позицията на Съюза, както следва: От НСРС членки следва да не се изисква да прилагат разпоредбите на Споразумението ТРИПС, с изключение на членове 3, 4 и 5, за ограничен период от време, който не надвишава 10 години, или до евентуалната дата, на която те престанат да бъдат НСРС, в зависимост от това коя от двете дати е по-ранна.

               Удължаването на преходния период без ограничение във времето обаче, както беше предложено от НСРС, не би било в съответствие с целта за постепенно интегриране на НСРС членки, като членове на многостранната търговска система, в международната система за интелектуална собственост въз основа на минималните изисквания, предвидени в Споразумението ТРИПС.

               Ако членовете на СТО подкрепят удължаването на преходния период съгласно член 66, параграф 1 от Споразумението ТРИПС без ограничение във времето, Съюзът не следва да възпрепятства постигането на консенсус.

               Необходима е определена степен на закрила и прилагане на ПИС и в НСРС членки, тъй като ПИС са катализатор за иновации и важен инструмент за устойчиво развитие. Закрилата и прилагането на ПИС също представляват стимул за притежателите на технологии да насърчават разпространението на знания и да привличат входящи инвестиции за НСРС членки. Определено равнище на закрила и прилагане на ПИС в НСРС членки също така служи като стимул за дружествата от ЕС да предоставят своите нови технологии на НСРС членки, без да се страхуват от кражба на ИС или други злоупотреби. Удължаването на преходния период без ограничение във времето не би насърчило в достатъчна степен усилията на НСРС членки в тази област и би могло да има обратен ефект за тяхната конкурентоспособност в световната търговска система. Удължаване на преходния период за прилагането на Споразумението ТРИПС, с изключение на членове 3, 4 и 5, обаче е оправдано. НСРС членки представляват най-уязвимата част от международната търговска общност, характеризираща се с ограничения, като нисък доход на глава от населението, ниско равнище на човешко развитие и икономически и структурни пречки пред растежа. Пандемията от COVID-19 допълнително увеличи предизвикателствата, пред които са изправени НСРС членки. Поради това НСРС членки трябва да разполагат с политическо пространство и гъвкавост, за да се справят с предизвикателствата пред развитието си и да създадат жизнеспособна технологична база.

               Важно е също така да се положат усилия да се гарантира, че промените в законовите и подзаконовите актове и практиките на НСРС членки, направени по време на допълнителния преходен период, не могат да доведат до по-ниска степен на съгласуваност с разпоредбите на Споразумението ТРИПС. Това изискване ще стимулира НСРС членки да прилагат постепенно някои разпоредби на Споразумението ТРИПС и ще предотврати понижаването на равнището на закрила и прилагане на правата върху интелектуалната собственост. Усилията на НСРС членки за прилагане на някои разпоредби на Споразумението ТРИПС ще бъдат взети предвид при вземането на решения относно бенефициерите на техническото и финансово сътрудничество, предвидено в член 67 от Споразумението ТРИПС, за да се улесни прилагането на Споразумението ТРИПС, като се постави акцент върху областите с най-непосредствена полза.

               Втората част от искането на НСРС членки, т.е. искането за освобождаване за допълнителен период от дванадесет години от датата, на която най-слаборазвита страна членка престава да принадлежи към категорията на най-слаборазвитите страни, явно излиза извън обхвата на член 66, параграф 1 от Споразумението ТРИПС, тъй като този член се прилага само за удължаването на преходния период за прилагането на някои разпоредби на Споразумението ТРИПС от НСРС членки. Искането би представлявало освобождаване от съответните разпоредби на Споразумението ТРИПС, което не може да бъде решено от Съвета по ТРИПС. Поради това искането за предоставяне на освобождаване за държави, които не са НСРС, като част от решение на Съвета по ТРИПС съгласно член 66, параграф 1 от Споразумението ТРИПС, не може да бъде подкрепено.

               Следва да се отбележи, че искането за освобождаване за допълнителен период от дванадесет години от датата, на която най-слаборазвита страна членки престава да принадлежи към категорията на най-слаборазвитите страни, е включено и в съобщението
                  4
                относно плавния преход в полза на държавите, които вече не принадлежат към категорията на НСРС, представено от мисията на Чад от името на групата на НСРС на 17 ноември 2020 г. на Общия съвет, и е в процес на обсъждане в рамките на Общия съвет.

               Инициативата е напълно съвместима с политиките на ЕС. Подобни решения са приемани и преди. Европейският съюз подкрепи удължаването на преходния период, договорен от членовете на СТО на 11 юни 2013 г., през който НСРС членки да не бъдат задължени да прилагат Споразумението ТРИПС, с изключение на членове 3, 4 и 5, до 1 юли 2021 г.
                  5
               .

               НСРС членки също получиха специална дерогация по отношение на прилагането на разпоредбите на Споразумението ТРИПС относно фармацевтичните продукти. Първоначално срокът на това освобождаване трябваше да изтече на 1 януари 2016 г. въз основа на Декларацията от Доха относно Споразумението ТРИПС и общественото здраве, приета на 14 ноември 2001 г. През 2015 г. Бангладеш, от името на групата на НСРС, поиска освобождаване от задълженията по Споразумението ТРИПС по отношение на фармацевтичните продукти за НСРС членки, докато те остават НСРС. ЕС подкрепи това искане на групата на НСРС с оглед на Декларацията от Доха относно Споразумението ТРИПС и общественото здраве и решението на Общия съвет на СТО от 30 август 2003 г. относно прилагането на параграф 6 от Декларацията от Доха. В крайна сметка срокът на освобождаването беше удължен до 1 януари 2033 г. или до датата, на която НСРС членка престане да бъде НСРС, в зависимост от това коя от двете дати е по-ранна.

               Позицията на ЕС относно предвидения акт е в пълно съответствие с позицията на ЕС по отношение на прилагането на разпоредбите на Споразумението ТРИПС относно фармацевтичните продукти.

               4.Процесуалноправно основание

               4.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  6
               .

               4.2.Приложение в конкретния случай

               Съветът по ТРИПС е орган, създаден по силата на Маракешкото споразумение и приложение 1В към него относно Споразумението ТРИПС.

               Актът, който Съветът по ТРИПС има за задача да приеме, представлява акт с правно действие. Предвиденият акт ще бъде обвързващ съгласно международното право в съответствие с член 66, параграф 1 от Споразумението ТРИПС.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.3.Материалноправно основание

               4.3.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.3.2.Приложение в конкретния случай

               Основната цел и съдържанието на предвидения акт са свързани с общата търговска политика. Поради това материалноправното основание за предложеното решение е член 207, параграф 4 от ДФЕС.

               4.4.Заключение

               Правното основание за предложеното решение следва да бъде член 207, параграф 4, първа алинея от ДФЕС във връзка с член 218, параграф 9 от ДФЕС.

               2021/0098 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвета по свързаните с търговията аспекти на правата върху интелектуалната собственост на Световната търговска организация

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за създаване на Световната търговска организация, както и споразуменията в приложения 1, 2 и 3 към посоченото споразумение („Маракешкото споразумение“) бяха сключени от Съюза с Решение 94/800/ЕО на Съвета
                  7
                и влязоха в сила на 1 януари 1995 г.

               (2)Съгласно член 66, параграф 1 от Споразумението за свързаните с търговията аспекти на правата върху интелектуалната собственост („Споразумението ТРИПС“), включено в приложение 1В към Маракешкото споразумение, Съветът по свързаните с търговията аспекти на правата върху интелектуалната собственост на Световната търговска организация („Съветът по ТРИПС“) разрешава, при надлежно мотивирано искане от страна на НСРС членка, удължаване на преходния период, през който от НСРС членки не се изисква да прилагат разпоредбите на Споразумението ТРИПС, с изключение на членове 3, 4 и 5.

               (3)В съответствие с договореното с решението на Съвета по ТРИПС от 11 юни 2013 г.
                  8
                съществуващият преходен период трябва да изтече на 1 юли 2021 г.

               (4)На 1 октомври 2020 г. Чад официално представи от името на групата на НСРС искане
                  9
                за удължаване на преходния период.

               (5)По време на официалното си заседание на 8 и 9 юни 2021 г. Съветът по ТРИПС трябва да приеме решение относно искането за удължаване на преходния период съгласно член 66, параграф 1 от Споразумението ТРИПС за НСРС членки („решението на Съвета по ТРИПС“).

               (6)Тъй като решението на Съвета по ТРИПС ще има задължителен характер за Съюза, е целесъобразно да се определи позицията, която трябва да се заеме от името на Съюза в рамките на Съвета по ТРИПС.

               (7)НСРС членки представляват най-уязвимата част от международната търговска общност и са изправени пред икономически, финансови и административни ограничения. Поради това НСРС членки трябва да разполагат с политическо пространство и гъвкавост, за да се справят с предизвикателствата пред развитието си, и се нуждаят от допълнително време за прилагане на Споразумението ТРИПС.

               (8)Определена степен на закрила и прилагане на правата върху интелектуалната собственост (ПИС) е в полза за НСРС членки, тъй като ПИС са катализатор за иновации и важен инструмент за устойчиво развитие. Някои от НСРС членки вече предприеха стъпки за прилагане на Споразумението ТРИПС и трябва да бъдат насърчени да не намаляват съществуващото равнище на закрила и прилагане на ПИС.

               (9)Удължаването на преходния период без ограничение във времето, както беше предложено от групата на НСРС, би забавило процеса на постепенно интегриране на НСРС членки, като членове на многостранната търговска система, в международната система за интелектуална собственост въз основа на минималните изисквания, предвидени в Споразумението ТРИПС.

               (10)Съответно за НСРС членки е целесъобразно да се удължи преходният период за прилагането на Споразумението ТРИПС, с изключение на членове 3, 4 и 5, за ограничен период от време, който не надвишава десет години.

               (11)Ако членовете на Световната търговска организация подкрепят удължаването на преходния период съгласно член 66, параграф 1 от Споразумението ТРИПС за по-дълъг период или без ограничение във времето, Съюзът не следва да възпрепятства постигането на консенсус.

               (12)Искането на НСРС за освобождаване за допълнителен период от дванадесет години от датата, на която НСРС членка престава да принадлежи към категорията на НСРС, явно излиза извън обхвата на член 66, параграф 1 от Споразумението ТРИПС, тъй като този член се прилага само за удължаването на преходния период за прилагането на някои разпоредби на Споразумението ТРИПС от НСРС членки. Поради това искането за предоставяне на освобождаване за страни членки, които не са НСРС, като част от решение на Съвета по ТРИПС съгласно член 66, параграф 1 от Споразумението ТРИПС, не следва да бъде подкрепено.

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвета по свързаните с търговията аспекти на правата върху интелектуалната собственост на Световната търговска организация („Съветът по ТРИПС“) по време на официалното му заседание на 8 и 9 юни 2021 г., е, както следва:

               а)От НСРС членки не следва да се изисква да прилагат разпоредбите на Споразумението за свързаните с търговията аспекти на правата върху интелектуалната собственост („Споразумението ТРИПС“), с изключение на членове 3, 4 и 5, за ограничен период от време, който не надвишава десет години, или до евентуалната дата, на която те престанат да бъдат НСРС, в зависимост от това коя от двете дати е по-ранна.

               б)Ако членовете на Световната търговска организация подкрепят удължаването на преходния период съгласно член 66, параграф 1 от Споразумението ТРИПС за по-дълъг период или без ограничение във времето, Съюзът не следва да възпрепятства постигането на консенсус.

               в)НСРС членки следва да гарантират, че промените в техните законови и подзаконови актове и практики, направени по време на допълнителния преходен период, не водят до по-ниска степен на съгласуваност с разпоредбите на Споразумението ТРИПС. Ако обаче членовете на Световната търговска организация не подкрепят подобно задължение на НСРС членки, Съюзът не следва да възпрепятства постигането на консенсус.

               г)Искането на НСРС членки за освобождаване за допълнителен период от дванадесет години от датата, на която НСРС членка престава да принадлежи към категорията на НСРС, не следва да бъде подкрепено, тъй като попада извън обхвата на член 66, параграф 1 от Споразумението ТРИПС.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение 94/800/ЕО на Съвета от 22 декември 1994 г. относно сключването от името на Европейската общност, що се отнася до въпроси от нейната компетентност, на споразуменията, постигнати на Уругвайския кръг на многостранните преговори (1986—1994 г.) (ОВ L 336, 23.12.1994 г., стр. 1).

                     (2)

                        Процедурен правилник за заседанията на Съвета по ТРИПС (28 септември 1995 г.) – IP/C/1.

                     (3)

                        Документ IP/C/W/668 на СТО.

                     (4)

                        WT/GC/W/807.

                     (5)

                        Документ IP/C/64 на СТО.

                     (6)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (7)

                        Решение 94/800/ЕО на Съвета от 22 декември 1994 г. относно сключването от името на Европейската общност, що се отнася до въпроси от нейната компетентност, на споразуменията, постигнати на Уругвайския кръг на многостранните преговори (1986—1994 г.) (ОВ L 336, 23.12.1994 г., стр. 1).

                     (8)

                        IP/C/64.

                     (9)

                        Документ IP/C/W/668 на СТО.